Härra läheb nüüd väiksele puhkusele Eestisse, tagasi  Moskvas olen 7. jaanuaril, just Vene jõuludeks. Siis kirjutan, kuidas neid tähistatakse Moskvas.  Väike reklaam ka :) Kellele mu blogi on meeldinud, siis mul ilmus mu Venemaa rännakutest reedel Tallinnas raamat "Kirjad Venemaalt". EPLi kirjastus andis välja ning üllatavalt paks tuli, üle 300 lehekülje. Sellel raamatul pole erilist ühtset liini peale selle, et näidata elu Venemaa eri paigus. Raamat on segu mu blogist ja artiklitest Päewalehes + on seal umbes kolmandik sellist teksti, millest ma pole kusagil  kirjutanud. Näiteks sellest, kuidas ma FSB ja miilitsaga Beslanis kemplesin, kuidas mulle Petseri kloostri varjupaigas anti üle ümbrik kaitsepolitseisse viimiseks ning kuidas Karjala pealinnas möödunud aastal enne Pronkssõduri ümberasustamist Eesti diplomaate jälitati. Kõik see, mida ma olen ise näinud. Kõige rohkem on raamatus juttu Põhja-Kaukaasiast ja Siberist.  Ma loodan küll, et saate toreda elamuse raamatust. Ma tahtsin selle kirjutada sellise hästi kergelt loetava. Kus võimalik lisasin nähtustele  veidi laiemat tausta kogu Venemaa kohta. Veidi Venemaa meeleolu enne raamatu lugemist -  natüürmorte viinast ja zakuskast.